Gara poetica 
Portotorres (1912)

Poetas:
Gavinu Contene (Siligo) – Antoni Cogurra (Portotorres) 

Temi:
1° tema: Bajanu e Cojuadu
2° tema: Su mandrone – Su tribagliadore

ESORDIU

Contene 
Accò est presente Contene Gavinu
a Portuturre de nou est torradu,
signale chi non set’ismentigadu
de su ostru trattare genuinu,
però pessende ti fio continu
in su tempus ch’assente so iistadu;
como ch’a tie m’agato presente
ti saludo e t’onoro dignamente.
Cogurra 
E deo puru populu istimadu
ti chelzo su mantessi saludare
però ti prego bene de iscultare
istanotte su nostru resultadu
e prego puru a su comitadu
chi siet bonu e giustu a giudicare;
non chelzo a dare su vantaggiu a mie
però isculta bene e bene iscrie.
Contene 
Paret su gabbu ‘etzu postu in motu
a comente se postu in manna fua
as rejone ca sese in bidda tua
creo a su palu ch’arrivis a trotu
prega a sant’Ainzu e a santu Brotu
e a santu Zoniare chi t’agiua(t)
e si no as cantende reguardu
arrivis a su palu tropu a tardu.
Cogurra 
Bae chi deo forte non be-i curro
anzis ti naro chi pagu m’apretto
ca si tue mi rispettas ti rispetto
e si bene discurrese eo discurro
si proas a surrare deo surro
s’arrivo primu a su palu t’isetto;
pro cantu sia deo caddu lanzu
però si poto frigo su cumpanzu.
Contene 
Tando ses tue Antoni Cogurra
su poeta dae tottus famadu
como chi a Gavinu as’abbojadu
manu manu giogamus a sa murra
c’apo intesu chi tottu Portudurra
troppu su ‘antu invanu t’at dadu;
como chi mi ses bennidu a sos pese
chelzo ischire Gogurra su chi sese.
Cogurra 
Oh tando ses tue Contene Gavinu
su gherreri ‘e tottus sos poetas
deo non timo sas tuas minettas
pro cantu oe so ‘etzu e so runzinu
e si ti l’as arrodadu s’ispadinu
istanotte in su portu che lu ‘ettas;
e si non marcias bene in Portudurra
s’ispadinu lu lassas a Gogurra.
Contene 
Canta Cogurra placidu e giocundu
risponde a mie cun musa suave
ca si b’as in su portu calchi nave
deo istasero ti la ponzo a fundu
ti sento ca ses betzu e moribundu
a ti tocare m’est peccadu grave
solu cun tegus istasero m’ispasso
e ca ses betzu sa vida ti lasso.
Cogurra 
Gavinu pone a parte ogni mania
si cun Gogurra istanotte t’ispassas
si gai mi minetas gia m’ingrassas,
pro cantu sias forte in poesia
si t’avvicinas a sa nave mia
tue Gavinu sa pedde bi lassas;
mancu attesu bi passes in portu
ca si nono Gavinu gia ses Mortu.
Contene 
Caru Cogurra ses tropu incredibile
faghes rier sa zente baenzina
cussu casteddu ch’as in sa marina
deo lu creo chi siet movibile
si chelzo fatto fintzas s’impossibile
ti lu distruo dae raighina
ti lu divoro in pagos momentos
chi non b’agatas mancu fundamentos.

Cogurra 
Caru Gavinu ancora ses piseddu
pro gherrare cun megus manu manu
tue su contu ti las fattu invanu
su narrer chi m’istrues su casteddu
podes puru ghindare su cherveddu
solu su-e lu mirare dae lontanu
si poi ses testardu e chi bi passas
caru Gavinu sa pedde bi lassas.
Contene 
Mi cumbenidi a mie a mi calmare
anzis t’apo a dare larga via
gia tenes unu pagu e simpatia
no mi cumbenit a ti maltrattare
tue Gogurra non deves tremare
assumancu mi faghes cumpagnia
e si ‘alanzo su premiu pro s’arte
caru Gogurra ti fatto sa parte.
Cogurra 
Gavinu già ti fatto s’afianzu
però non andes essi peressi
e deo puru fatto su mantessi
a ti ponnere in parte de balanzu
si tue sese unu bonu cumpanzu
cun megus 'ista tranquillu nessi;
bastat chi ponzes a parte sas cumbattas
unu amigu fidele in me agatas.
Contene 
Bae chi non so deo criadura
caru Cogurra non restas ofesu
a tie oramai apo cumpresu
ch’asa cantende una bella mesura
pro cantu non asa una cultura
però ses dignu a ti tennere in mesu;
Cogurra ses cantende unu leone
si ti dan su antu e cun rejone.
Cogurra 
Deo Gavinu ti ringrazio tantu
però so ‘etzu e bell’e partidu
gia m’as in custu istante preferidu
c’apo ottantannos e gia b’est su tantu
e tue oe meritas su bantu
ca in sardigna ses lassende ispantu;
in parte mia contas un’eroe
chi a mie m’at fattu bonu proe.

1° tema:  Bajanu e Cojuadu

CONTENE 
Como un'istante chi mi so pasadu 
comente faghet dogni cristianu,
unu bigliette m'an postu in manu 
l'at iscrittu su nostru comitadu
e deo attentamente ap'osservadu 
chi m'est tocadu in parte su 'ajanu
e cussu fit su piaghere meu
como si canto canto cun recreu. 

COGURRA 
Gavinu paret chi siet cuntentu
ca su ajanu a issu l'est tocadu
e deo invece so su cojuadu
m'agato in domo mia cun assentu
tue bajanu ses chei su entu
ma contas in su mundu isventuradu
in gioventude ti godis sa vida
ma ses che caddu chena guida. 

CONTENE
Cantu mi dura fortza mi ricreo
e mai contos devo dare a chie,
mi poto divertire note e die
e poto andare a 'ue cherzo deo
e cantu campo muzere no leo
si no so semper presu che a tie:
tue ch'amas sa tua compagnia
ses brivu de gosare ogn'allegria. 

COGURRA
Ammito ch'apo deo s'oriolu
a tribagliare pro sa domo mia,
pero mi faghet bona compagnia
issa mi dat cunfortu e consolu;
tue invece t'agatas semper solu
e ses pienu de malinconia
e poi cando finis sas cumbatas
già m'asa narrer comente t'agatas. 

CONTENE
Deo già mi diverto totu s'annu,
allegramente mi poto campare
e cando ap'a bennere a mi frimmare,
già poto narrer chi so betzu mannu.
Ma tue se pienu de affannu
prima e s'ora ti tocada a inbeztzare,
e non connosches it'est felice gosu
ca mai in vida non tenes reposu. 

COGURRA
Gavinu passas una vida bella
in bidda tua e in logu furisteri,
pero contas unu banduleri
ca no as ne domo e ne capella
e ti naro si s'oju no aberi(s)
tue podes finire in calchi cella
che-a tie nd'apo 'idu assai
e sos piusu sun finidos gai. 

CONTENE
Pensa de giambare paragone
e risponde cun versos mesurados;
cussos sun contos de disfortunados
o veramente de omine mandrone,
si tratamus de intrare in presone,
bi nde 'intrat bajanos e cojados:
sia malora o sia destinu
deo mi leo su bonu caminu. 

COGURRA
Si deo t'apo fatu una morale
caru Gavinu iscuja epe pascientzia,
si deo t'apo fatu una vertentzia
no l'apo fatu pro ti cherrer male,
già l'isco chi se bravu e geniale
e pienu de tanta inteligentzia
e non t'apo avvertidu pro iscopu
e su consizu no est mai tropu. 

CONTENE
Su consizu no est una vindita,
s'idea tua non pare beffarda;
ma bi nd'ta meda de zente ispavarda
chi non possedin una idea mita,
si tue como mi das sa frita
poi non cherzo a mi dare sa calda,
e si mi das su pane e-i s'aunzu
pero non mi lu dies a murrunzu. 

COGURRA
Deo s'amigu fidele l'adoro
gavinu non ti lese pena amara,
totu su chi ti naro cun sa lara
pensa chi ti lu naro cun su coro;
non ti promito ne prata e ne oro
e pero mai ti giro sa cara:
cando si tratat de cosa importante
amo s'amigu fidele e costante. 

CONTENE
Tando cogurra ti pedo perdonu
gia m'abizo chi tue se perfetu,
devo usare su massimu rispetu
ca sa fide este unu ricu donu,
biad'a chi cun issa est in consonu;
duncas ti naro cun totu s'afetu,
chi cantende cun tegus mi dileto
e cantu tue rispetas rispeto. 

COGURRA
Già bido chi se bravu cristianu
non ti ses dae me allontanadu,
t'apo iscusadu e mas iscusadu
torra de nou t'istringo sa manu;
tue pensa de fagher su bajanu
e deo penso chi so cojuadu
e gai non chircamus pilu in s'ou
dognunu faghet su dovere sou. 

CONTENE
E tando torro a su caminu meu
a difender sa parte e su ajanu,
dae su tema non resto lontanu
mi leo dogni gustu ogni recreu,
deo pregare solu poto a Deu
de mi lassare tranquillu e sanu:
cando fino su meu resultadu
già 'isto mezus de su cojuadu. 

COGURRA
Gavinu chi se tantu intelligente
contra mie non sies importunu,
non t'apo a narrer chi vivas dejunu
ma 'istas male futuru e presente,
ca tue in mundu non contas niente
podes contare pro su numer'unu:
deo c'affronto totu sos fastizos
apo una domo una muzere e fizos. 

CONTENE
Osserva bene Antoni Cogurra,
non mi serres in buca su faeddu,
bido chi già se mannu e non piseddu
ma bisonzu cun megus e chi discurra;
ch'at unu bajanu in portudurra
e ricu meda, Costantinu Bicheddu:
si si fit cojuadu pone aficu
fossi non fit istadu gai ricu. 

COGURRA
Gavinu ti ses postu in malu motu
in dogni puntu ti faghes difesa,
si Costantinu at una richesa
dae su babbu su bene at connotu,
s'irrichit semper de continu motu
no est proa de sa sua nubilesa:
si nd'aiat dae su babbu che a mie
fit 'istadu uguale che a tie. 

CONTENE
Rispondemi Cogurra mesuradu,
si no non b'at ne cabu e ne coa;
dimanda de Sanguineti in terra noa,
dae su nudda est ricu diventadu
e dest che babbai carculadu,
fit bajanu e puru at fatu proa:
e chie nd'ischit a tempus venturu
de diventare ricu deo puru. 

COGURRA
Como Gavinu ti nde naro una
pero non cherzo chi ti les tragoso,
a tie ti piaghen sos divagoso
mai arrivire podes a sa luna;
pro tenner gai una bona fortuna
ti poto narre chi già sun pagoso:
massimu tue chi buffas e passa
Chi mancu sa carena non ti tapasa. 

CONTENE
Torrende sese a fagher errore
si non ti calmas Cogurra ti domo,
eo ti poto narrer finas como
de fronte a tie so unu segnore,
si tue ses massaju o ses pastore
ancora non possedis una domo:
trabaglias semper dae pala a coddu
e non possedisi manc'unu soddu. 

COGURRA
Cheres truncar'in presse sa cadena
ma su rispetu deo lu mantenzo,
a inue cheres tue deo benzo
pero faedda cun mente serena;
deo possedo una domo terrena
e una 'inzighedda puru tenzo:
ma sa 'idea tua e semper cudda
ti 'antas meda e non possedis nudda. 

CONTENE
Bae chi non ti trunco sa cadena
pero a tie già ti ponzo fatu,
cherzo 'ider si tue ses isatu
e si cantende as rica sa vena,
si tue as una domo terrena
tando deo possedo unu palatu:
e si mi ponzo abberu a puntinu
cantu prestu mi fato unu villinu. 

COGURRA
Como ses iscavende tropu a fundu
Gavinu non ti mustres gai feu,
antzis ti naro pro su contu meu
chi diventes su mezus de su mundu,
pero risponde pracidu e giocundu
si tue ses unu poeta intreu:
de maltratare a mie ti nde brivas
intantu a cuss'intentu non b'arrivas. 

CONTENE
Tzertu chi deo non b'arrivo no,
pro parte mia tue ses assortu;
a maltratare un'òmine mortu
mancu lontanamente non mi pro,
si cheres sa rejone ti la do
intantu 'ido chi se mannu e tortu:
si deo fato cussa valentia
tando tota sa critica e sa mia. 

COGURRA
E puru cherzo unu puntu agitare
si Gavinu la cheres sa corona,
bido chi sa campana male sona
e tando provo deo a la sonare;
si ti cheres a beru incoronare
deo ti chirco una pitzinna 'ona:
bi nd'at una vicinu a domo mia
e nessi chimbant'annos ch'est battia. 

CONTENE
Tue mi ses giutende feri feri
pero s'idea mia no est gai,
dae Bono mi giughes a Illorai
dae Pattada poi a Othieri,
bae chi non mi cherzo cavaglieri
pro cussu iscopu non mi cojuo mai:
tando pro m'isposare a mala gana
non nde cherzo battia e ne bajana. 

COGURRA
Adamo fidi su primu criadu
E fit padronu de su mundu intreu,
ma non teniat nen gosu nen recreu;
in su giardinu trist'e isconsoladu
e tando sa cumpanza l'at formadu
pro non campare Adamo a coro feu:
cando at connotu s'afetu e samore
tando su mundu bintrat in vigore. 

CONTENE
De Adamo m'as fatu su racontu
Cogurra ti rispondo a sensu fissu,
si deo fia 'istadu che-a issu
m'aio su giardinu tentu contu,
e culpa sua che bistadu tontu
s'est rut'in d-unu mare de abissu:
pro si godire unu gustu bellu
issu at postu su mundu in fragellu. 

COGURRA
Como ti torro sa giusta risposta,
Adamo pro niente at isbagliadu
e tando Deus l'at addrummentadu
e tiradu che l'ada una costa
e cussu giogu bi l'at fatu a posta
pro 'idere su mundu populadu:
si cussu giogu deus non faghiada
tando su mundu ite contaiada. 

CONTENE
Su comitadu e nende a la finire
paret Cogurra chi epes rejone,
ma cando creschet meda su masone
tando poi ti tocada a bochire;
apo insistidu e sigo a insistire
custu e mundu de confusione:
pro parte mia mi resto bajanu
pare ch'apo su mundu tot'in manu. 

2° tema: Su mandrone – Su tribagliadore

CONTENE 
Pare tota sa zente 'e malumore 
pro su mumentu chi fia a reposu 
pero como su tema est coriosu 
e su mandrone e su tribagliadore; 
cando ponimus su tema in vigore 
s'at a calmare su chi est nervosu: 
a mie su mandrone m'est tocadu 
ca mai in vida b'apo tribagliadu.

COGURRA 
Caru populu amadu festegiante 
torro de nou a ti saludare,
ti prego a mie de mi perdonare 
s'apo fatu reposu pro un'istante, 
pero a trabagliare so amante 
e sigo a sa 'etzesa a tribagliare: 
a cantu poto li resto vicinu 
a su mandrone Contene Gavinu.

CONTENE 
Non ti ponzas perunu pensamentu 
Chi non ti fato su contu in bìancu, 
si Cogurra mi restas a fiancu 
t'agatas semper in divertimentu 
e tando campas felice e cuntentu 
e mai a tie ti mancat su francu: 
bastat chi apas bona sa vavella 
caru Cogurra faghes vida bella

COGURRA 
Mira a bolare bi cheret sas alas 
non ti cretas chi so forte che ferru, 
cantu prestu m'ispetat s'interru 
e non so pius de andare in galas 
e tue faghes che-i sas cicalas 
canta s'istiu e crebas in s'ierru:
bae chi non mi ponzo in cussu afannu 
deo tribaglio e papo tottu sannu.

CONTENE 
Si pone mente a mie b'acuista 
si la cheres sa vida prolungare, 
pero si sighis semper a tribagliare
Cogurra faghes semper vida trista; 
in s'istiu mi fato sa provista 
e-a s'ierru poto passizare: 
si no atzetas su meu divagu
tue caru Cogurra campas pagu. 

COGURRA 
Gavinu già ses bravu incantadore 
pero ses semper chentza portafogliu, 
deo invece tribaglio cun orgogliu 
papo su pane meu cun suore; 
su tribagliu pro me est unu onore 
e su mandrone vivet cun inbrogliu: 
a girare bi cheret faccia manna 
che pedidore dai janna in gianna.

CONTENE 
Nono est meda diversu su pedire 
non ti turbet sa mente calchi nue,
seste a pensare su chi naras tue 
su poeta non diat esistire; 
tue Cogurra lu deves ischire, 
su poeta l'azetana in totue: 
a l'iscultare dat gustu e brama 
a parte poi chi est una fama.

COGURRA 
Gavinu e mezus si sa tzapa tratas
e lassa 'istare cussa illusione,
intantu se contadu che mandrone
cando ti giras totu sas piatas;
in-d-una gala ti tiran a pumatas
in tzertos logos a buccia 'e melone:
si tue mancu tando non ti pentis 
est beru chi sa birgonza non sentis.

CONTENE 
Pro cussa ottava ti nde marco zero
mi podet custu pure capitare, 
ma devo s'ignorante perdonare 
pro cussu e tantu non mi disispero; 
ma sa paga chi leo in d-unu sero 
tue deves una chida tribagliare: 
deo so bene trattadu e nutridu 
e fintzas su viaggiu gratuidu.

COGURRA 
Deo non so amante a su burdellu 
e mai in logu apo fattu litica
e tue cres chi sa tua politica 
det agatare abbertu ogni gancellu, 
cando in gara ti faghen su bellu 
poi a palas ti faghen sa critica: 
biadu tue chi as cussu donu 
pro parte mia deo non bi so bonu.

CONTENE 
Tue chi asa una musa conza 
iscude sa pedra e sa manu cua, 
si non podes currere a libera fua 
cun poetas mannos non ti ponza, 
s'est a beru chi times sa 'irgonza ,
non bessis mancu dae domo tua: 
tando mantene su tou impiegu 
pero contas chi sies unu zegu.

COGURRA 
Caru Gavinu non ti tremet s'anca 
non ti les matana ne fastizu, 
cando su sero mi ch' 'esso a pasizu 
già poto passizare a faccia franca; 
ma tue se che cane suta banca 
ca non possedis ateru manizu: 
e custa est veridade si t'incascia 
ca tue deves andare a conca bascia.

CONTENE 
Cogurra no lu sies atrividu 
cantas bortas ti l'apo ispiegadu, 
mira chi t'apo semper rispettadu 
pero non cretas chi t'apo timidu; 
su chi cant'eo mi, sende dormidu 
tue non bi lu cantas ischidadu 
pensa Cogurra de fagher carvone 
e rispetalu a Gavinu su mandrone.

COGURRA 
Como pronta ti torro sa risposta 
pero non cherzo de t'arrabiare, 
nara si benis cun megus a tzapare 
siat terra modde o siat tosta, 
non ti nd'abizas chi lu fato apposta 
si podes sa idea cambiare: 
si pones mente e cambias bidea 
deo t'imparo a brujare sa chea.

CONTENE 
Bae chi già t'abbojo a-d-ogni logu 
ti ponzo fatu dae tesu in tesu, 
ti naro puru chi non so ofesu 
antzis lu leo a risu e-a giogu; 
cando tue a sa chea pones fogu 
faghe una cosa, e lampadiche in mesu: 
deo ti miro e cantende m'isfogo 
poi già bi benzo e tinde 'ogo.

COGURRA 
Pro cussa ottava ti fato un omagiu 
tet esser onore tou e bona fama, 
pero non creo ch'apas cussa brama 
de m' 'ider a mie in su sufragiu; 
cando mai as su barbaru coragiu 
de mi lassare brujare in sa fiama: 
mai in mundu non s' 'idat cussa die 
sas cussa 'idea sutzedat a tie.

CONTENE 
A mie non mi benit dae nou
de frastimos nd'intendo semper arreu, 
su frastimare puru est un'impreu 
ca deo puru a bortas fato prou; 
si tue faghes su dovere tou 
e tando deo già fato su meu: 
si non cheres frastimos nen minetas 
deo rispeto ma tue rispetas.

COGURRA 
Gia lisco ch'as in musa sos manizos 
Gavinu non ti ponzes in fastizu, 
si deo tapo dadu unu consizu 
non ti so dende penas nen fastizos, 
pensa chi tenzo in domo chimbe fizos 
e tue puru mi contas unu fizu: 
si no abberis s'oju e ses testardu 
si ti pentis a poi est tropu tardu.

CONTENE 
Bae chi deo non tenzo timore 
comente mai mi poto pentire, 
già so seguru chi devo godire 
ca so unu bonu cantadore; 
si finas a como so unu segnore
ispero chi siet mezus in s'avvenire: 
cantu duro cantende mi recreo 
mai bisonzu poto tenner deo.

COGURRA 
De sa rejone leande una perra 
risponde a mie pulidu e costante 
ca podet benner mancu ogni regnante 
cando est perdidore de sa gherra;
invece deo chi tzapo sa terra 
de mi sarvare so piu galante: 
si est chi cumbinat un'annada mala 
tue Gavinu non cantas in gala.

CONTENE 
Cogurra ses pighende in betza iscala 
ca deo so a caddu e tue a pe' ;
ammito ch' 'enzat mancu calchi re 
chi sa corona li ruet in pala, 
si est chi cumbinat un'annada mala 
cun su soddu mi sarvo pius de te: 
si poi non b'at deus e nen santos 
in su mundu suffrimus totu cantos.

COGURRA
Non b' 'enzat mai no, cussu castigu 
benzat semper in favore tempus bonu, 
si no Gavinu gia cantas in donu 
a t'assistire non bi nd'at amigu; 
si deo ponzo in terra orzu e trigu 
de su tribagliu meu so padronu: 
si 'enit cussa die ite terrore 
su soddu tou at pagu valore.

CONTENE 
Bae a passu e lassalu su trotu 
e lassa cussos vanos pensamentos, 
ca si benimus a cussos momentos
caru Cogurra 'istamus male totu; 
ca finas a oe non nd'apo connotu 
e mai no nde manchet de alimentos: 
ca si no an valore sos dinaris, 
tando già nos bochinmus pari paris.

COGURRA 
Torramus a su nostru paragone 
cantanmus calchi ottava de piusu, 
ma finas a como non mi so confusu 
narami si o no s'apo rejone, 
pero tue ses semper su mandrone 
dae su tribagliadore ses iscrusu: 
si tue cun s'inbrogliu ti coloris 
as a campare ma pagu bi fioris.

CONTENE 
Caru Cogurra si la pensas gai 
Cuss' 'idea ti dat tropu fastizu, 
si poi in testa as cussu desizu 
cussa die no at a benner mai; 
e si 'enzerat pro totu sun guai 
'istat male su babbu cun su fizu: 
e custu mai lu permitat deus 
ca si pat'eo tue 'istas peus.

COGURRA 
Deo la serro e tue l'abberis 
paret chi sies duru che atarzu, 
non ti naro chi sies faularzu 
già l'isco chi ses bravu volenteris;
ma pero leat unu e sos mestieris, 
mancari siet puru frailarzu: 
s'est gai tando già diventas ricu 
e m'accontzas a mie tzapu e picu.

CONTENE 
Lassam'a mie in paghe che mandrone 
solu cantende mi leo divagu, 
si calchi 'olta m'agato imbreagu 
già canto cun sa mia atentzione; 
prima m'as nadu 'e fagher carvone 
e como frailarzu, e già est pagu! 
Cussa duas bellas artes de fogu, 
faghelas tue chi t'est unu jogu.

COGURRA 
'I'ue times su fumu de sa linna 
dae su fumu ti cheres lontanu, 
narami si ancora ses bajanu 
deo ti chirco una bella pitzinna; 
già ghi ses bonu a tratare sa pinna 
t'ap'a dare su postu de iscrivanu: 
cherzo 'ider si gai ti cuntentas 
e gai no nde tratas ferramentas.

CONTENE 
Dogni tantu mi nde 'ogas un'iventu 
cheres ponner a mie in sacrifitziu, 
mi cheres inserrare in-d-unu ufitziu 
cheres ponner a mie in patimentu; 
bae chi mancu gai so cuntentu 
tue Cogurra as pagu giuditziu: 
cheres a mie brivare sa vida 
deo mi cherzo a s'aria pulida.

COGURRA
In logu non ti cheres ocupare 
cheres fagher in totu su segnore 
e cando mai ti faghes onore 
chi cheres viver chentza tribagliare;
nara si t'andat s'arte de su mare 
ti fato capitanu de vapore: 
c'a su mancu asa una vertude 
e ti godis chent'annos de salude.

CONTENE 
Mestieris mi ses chirchende tantos 
pares padronu de totu su mundu, 
si poi su vapore andat a fundu 
non mi sarvat ne deus e ne santos; 
tando perdo totu, fama e bantos, 
mezus abbarro gai vagabundu 
e chentz'andare peressi-peressi 
si canto già mi sarvo su matessi.

COGURRA 
Caru Gavinu faghe sa manera 
mi ch'ap'intesu una mala notitzia, 
ca si tue non times sa giustitzia 
cantu prestu che finis in galera; 
invece s'asa un'arte cunsidera 
chi su trabagliu t'est una delitzia: 
e-a su mancu gai già ti 'antas 
e si nd'as gana pro gustu bi cantas.

CONTENE 
Custa campana tua male sona 
ma deo ti rispondo volenteri, 
lassalos 'istare sos carabineri 
non poden arrestare zente bona; 
t'ammentas ch'ana dadu sa corona 
a su poeta Dante Alighieri: 
est carculadu su primu 'e su mundu 
e deo poto esser su segundu.

COGURRA
Sunu nende su tema de agabbare 
paret chi siet arrevida s'ora, 
Deus bi siet e Nostra Segnora 
chi potat che a dante diventare, 
a tie puru de t'incoronare 
che-a sa regina sarda Eleonora: 
sa fama tua b' 'essat in totue 
comente bramas e disizas tue.

CONTENE 
Caru Cogurra ti ringratzio tantu 
chi m'as incoronadu chentza ingannu, 
ses in sa lista 'e sos poetas mannos 
non ti so dende invanu su 'antu; 
Maria e Gesu ti ponzen su mantu 
e longa vida ultres sos chent'annos 
e custa tzittadina onesta e bona 
de onore meritat sa corona.